Rosa Liksom

Rosa Liksom (oik. Anni Ylävaara, s. 7. tammikuuta 1958 Ylitornio) on suomalainen kirjailija ja kuvataiteilija. Rosa Liksom on opiskellut antropologiaa ja yhteiskuntatieteitä Helsingissä, Kööpenhaminassa ja Moskovassa. Hänen teoksiaan on käännetty kymmenille kielille. Novellikokoelmien ja romaanien lisäksi Rosa Liksom on tehnyt sarjakuvia, maalauksia, elokuvia, näytelmiä ja lastenkirjoja.

Elämä ja ura
Rosa Liksom sai jonkin verran julkisuutta esikoisteoksensa, novellikokoelma Yhden yön pysäkki (1985), yhteydessä. Tuolloin hänestä ei vielä tiedetty juuri mitään. Rosa Liksomin toinen novellikokoelma Unohdettu vartti (1986) julkaistiin hänen näyttelynsä avajaisissa Galerie Pelinillä. Rosa Liksom pukeutui tapahtumassa useiden näköishahmojen tapaan sotilasunivormuun, minkä vuoksi häntä ei tunnistettu tai pystytty haastattelemaan. Rosa Liksomin kaksi ensimmäistä novellikokoelmaa ovat luettavissa kuvauksina vähäosaisista ja syrjäytyneistä. Hänen alkutuotantonsa vastaanotettiin suomalaista todellisuutta kuvaavina dokumentteina. Teoksissa Tyhjän tien paratiisit (1989), BamaLama (1993) ja Kreisland (1996) Rosa Liksomin tyyli muuttui aiemman tuotannon teemoja ja ajan puhetapoja parodioivaksi.

Rosa Liksomin kirjalliset teokset loivat lyhytproosan käsitteen, ja hän jatkoi tyylilajissa usean teoksen verran saaden myös seuraajia. Viidennen lyhytproosateoksen BamaLama jälkeen Rosa Liksom irtautui lajista ja kirjoitti romaanin Kreisland, joka Helsingin Sanomien kriitikko Antti Majanderin mielestä olisi ansainnut Finlandia-ehdokkuuden. Rosa Liksomin imago on nähty jonkinlaisena kokonaistaideteoksena, jonka osia hänen tuotoksensa ovat. Erityisesti Kreisland on kirvoittanut tällaisia tulkintoja. Rosa Liksomin taiteilijakuvaa voidaan pitää analogiana hänen tuotantonsa sarjalliselle, itseään parodioivalle esitystavalle.

Rosa Liksomin tuotanto on nähty niin pohjoissuomalaisena kansankuvauksena kuin sen parodiana. Rosa Liksom hyödyntää kirjoituksessaan stereotyyppisiä pohjoisuutta luonnehtivia kielikuvia, jotka hän kuitenkin kääntää parodisesti päälaelleen. Erityisesti parodian kohteena on pohjoisen maisema modernin melankolian kuvana. On esitetty, ettei tätä muutosta huomattu heti, sillä Rosa Liksomia moitittiin muun muassa kaunokirjallisuuden ja vakavuuden hylkäämisestä. Liksomin on todettu päässeen tuotannossaan irti pohjoissuomalaisesta ja kansallisesta kontekstista ja saaneen eräänlaisen maailmankansalaisen leiman. Lappilaisesta taiteilijasta, Reidar Särestöniemestä, kertovan Reitari-romaanin (2002) jälkeen Rosa Liksom on jälleen palannut ”strobomaisen lyhytproosan” pariin novellikokoelmallaan Maa (2006).

Rosa Liksomin kirjallista tyyliä kuvataan usein postmodernismiksi. Rosa Liksomin tuotannon keskeisiä teemoja ovat nainen, vallankäyttö ja seksuaalisuus. Rosa Liksom mainitaan usein toisen tornionjokilaaksolaisen kirjailijan, Timo K. Mukan, temaattisena perijättärenä: muun muassa väkivalta ja ahdistus ovat molempien teoksissa toistuvia aiheita.

Rosa Liksom on paremman ja motivoivamman ruotsinopetuksen puolesta toimivan Svenska nu -verkoston valtuuskunnan jäsen. Liksom oli nuorena (1974) Suomen Demokraattisen Nuorisoliiton jäsen.

Tunnustukset ja palkinnot
Liksom voitti Finlandia-palkinnon teoksestaan Hytti nro 6 vuonna 2011. Teos oli syksyllä 2013 ehdokkaana ranskalaisen Prix Médicis étranger -kirjallisuuspalkinnon saajaksi. Vuonna 2013 Rosa Liksomille myönnettiin Pro Finlandia -mitali.

 J. H. Erkon palkinto (1985)
 Weilin+Göösin kirjailijapalkinto (1986)
 Kalevi Jäntin palkinto (1987)
 Lapin läänin taidepalkinto (1987)
 EBU:n elokuvakäsikirjoituspalkinto (1987)
 valtion kirjallisuuspalkinto (1987 ja 1992)
 Kiila-palkinto (1991)
 valtion viisivuotinen taiteilija-apuraha (1996 ja 2002)
 WSOY:n kirjallisuussäätiön tunnustuspalkinto (2006)
 Finlandia-palkinto (2011)
 Pro Finlandia -mitali (2013)
 Kiila-palkinto (2016)
 Ruotsin akatemian pohjoismainen palkinto (2020)
 Veijo Meri -palkinto (2021)
 romaani Väylä oli 2021 ehdokkaana Finlandia-palkinnon saajaksi
 taiteilijaeläke vuoden 2022 alusta
 Aleksis Kiven palkinto 2023

Teokset
 
 
 
 
 
 
 
 
 
 
 
 
 
 
 
 
 
 
 
Väylä. Like, 2021. ISBN 978-951-1-39955-1

Lähteet

Viitteet

Kirjallisuutta
 
Jonni Roos: Rosa Liksom – Niinku taidetta. Like, 2020. ISBN 978-951-1-35534-2

Aiheesta muualla

 Rosa Liksomin kotisivut
 Rosa Liksom Kirjasampo.fi:ssä
 WSOY: Rosa Liksomin kirjailijasivu
 Rosa Liksom Valtion taidemuseon kokoelmissa
 Yle Elävä arkisto: Sekatyöläinen Rosa Liksom (8.2.1987)
 Yle Elävä arkisto: Rosa Liksomin Hytti nro 6 kertoo yksinäisyydestä, ystävyydestä ja Venäjästä (2.12.2011)
 Rosa Liksom Prosak-proosaklubilla, Kirjastokaista-video
 Rosa Liksom 375 humanistia -sivustolla 3.5.2015. Helsingin yliopiston humanistinen tiedekunta.

Suomalaiset kirjailijat
Suomalaiset novellikirjailijat
Suomalaiset taidemaalarit
Suomalaiset sarjakuvantekijät
Finlandia-palkinnon saajat
Kalevi Jäntin palkinnon saajat
Pro Finlandia -palkitut
Vuonna 1958 syntyneet
Elävät henkilöt
Seulonnan keskeiset artikkelit